Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Fis-Summit tal-lum dwar in-Nutrizzjoni għat-Tkabbir f'Tokyo, il-Kummissjoni ħabbret wegħda ta' donazzjoni ġdida ta' €2.5 biljuni għall-2021-2024 biex jitnaqqsu l-forom kollha ta' malnutrizzjoni. Din il-kontribuzzjoni tkopri l-għajnuna umanitarja biex jiġu indirizzati l-ħtiġijiet urġenti kif ukoll l-appoġġ biex jiġu indirizzati l-kawżi sottostanti tal-malnutrizzjoni, inkluż trasformazzjoni tas-sistemi tal-ikel fuq żmien itwal fil-pajjiżi sħab tal-UE. Waqt id-diskors tagħha fis-Summit, il-Kummissarju għas-Sħubijiet Internazzjonali Jutta Urpilainen stqarret: “Il-pandemija tal-COVID-19 qiegħda taggrava l-kriżi tan-nutrizzjoni fid-dinja. Il-ħtieġa għal sistemi tal-ikel u tas-saħħa aktar ekwi, reżiljenti u sostenibbli qatt ma kienet daqshekk urġenti. Il-wegħda ta' donazzjoni tal-lum se tikkontribwixxi għall-indirizzar tal-malnutrizzjoni b'mod komprensiv, billi tappoġġa sistemi tal-ikel sostenibbli u reżiljenti. Aħna rridu noħolqu futur b'saħħtu, ħieles mill-ġuħ u l-malnutrizzjoni għal kulħadd”. Il-Kummissarju għall-Ġestjoni tal-Kriżijiet, Janez Lenarčič stqarr: “In-nutrizzjoni hija aspett importanti tal-għajnuna umanitarja tal-UE. Mill-għajnuna għat-tfal fl-ewwel snin ta' ħajjithom, għall-appoġġ għal dawk affettwati minn kriżijiet, li ħallewhom bla ikel, in-nutrizzjoni tajba hija ħtieġa essenzjali bażika. Se nsaħħu l-appoġġ tagħna biex niżguraw li t-trattament għall-malnutrizzjoni jasal għand il-persuni l-aktar vulnerabbli, u b'hekk jgħin lil miljuni ta' nies ikollhom ħajjiet iktar b'saħħithom.” Din l-għajnuna essenzjali se tkun diretta biex tgħin lill-pajjiżi sħab fl-Afrika, l-Asja, il-Paċifiku, l-Amerka Latina u l-Karibew, u tagħti prijorità lin-nutrizzjoni fil-kooperazzjoni tagħhom mal-UE. L-UE se tiffinanzja l-azzjonijiet fis-setturi rilevanti għan-nutrizzjoni inkluż l-agrikoltura, l-ilma, is-sanità u l-iġjene, il-protezzjoni soċjali, is-saħħa, l-edukazzjoni biex tgħin fit-titjib tal-eżiti tan-nutrizzjoni b'enfasi fuq in-nisa, it-tfajliet adoloxxenti u t-tfal taħt il-ħames snin. Il-Kummissjoni qed taħdem bi sħab mal-Istati Membri tal-UE, permezz tal-ipprogrammar konġunt bħal fil-Laos jew biex iżżid l-investimenti fin-nutrizzjoni billi tingrana l-kofinanzjament. L-UE se tfittex li żżid l-impatt tagħha billi taħdem b'approċċ ta' Tim Ewropa. Il-finanzjament umanitarju tal-UE se jgħin biex tiġi pprovduta għajnuna li ssalva l-ħajjiet u bbażata fuq il-ħtiġijiet, li tappoġġa lill-persuni l-aktar vulnerabbli li qegħdin fi kriżijiet bħall-Afganistan, il-Jemen, l-Etjopja u s-Saħel. Kuntest Madwar id-dinja, kważi 3 biljun persuna ma jaffordjawx dieta b'saħħitha. L-UE tinvesti fl-appoġġ għal sistemi tal-ikel inklużivi li jiġbru f'daqqa d-dimensjonijiet ekonomiċi, soċjali u ambjentali tas-sostenibbiltà. Dan jifforma parti mill-qafas usa' tal-UE tal-istrateġija mill-Għalqa sal-Platt skont il-Patt Ekoloġiku tal-UE, u kif stabbilit fil-Pjan ta' Azzjoni dwar in-Nutrizzjoni. Bl-inizjattiva Pjattaformi ta' Informazzjoni Nazzjonali għan-Nutrizzjoni, l-UE tappoġġa lill-pajjiżi sħab biex isaħħu l-governanza nazzjonali abbażi tal-evidenza biex tiġi evitata l-malnutrizzjoni u l-konsegwenzi tagħha. L-UE qed twiegħed mill-inqas €2.5 biljuni (€1.4 biljun għall-iżvilupp u €1.1 biljun għall-għajnuna umanitarja) għall-kooperazzjoni internazzjonali bl-objettiv tan-nutrizzjoni fil-perjodu 2021-2024. Fl-ewwel Summit dwar in-Nutrizzjoni għat-Tkabbir fl-2013, l-UE wiegħdet li talloka €3.5 biljuni bejn l-2014-2020 biex ittejjeb in-nutrizzjoni fil-pajjiżi sħab. Sal-2020, dan l-impenn mhux biss kien intlaħaq, iżda kien inqabeż bi €800 miljun. Għal aktar informazzjoni Inrawmu nutrizzjoni aħjar | Sħubijiet Internazzjonali (europa.eu) Għajnuna umanitarja tal-UE: in-nutrizzjoni